Oficialusis leidinys L 358 , 31/12/2002 p. 0049 - 0056



Tarybos reglamentas (EB) Nr. 2369/2002 2002 m. gruodžio 20 d. iš dalies keičiantis Reglamentą (EB) Nr. 2792/1999, nustatantį išsamias Bendrijos struktūrinės paramos žuvininkystės sektoriui taisykles ir tvarką EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 36 ir 37 straipsnius, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], kadangi: (1) Reglamentas (EB) Nr. 2792/1999 [3] pateikia nuostatas dėl Bendrijos žuvininkystės sektoriaus restruktūrizavimo. (2) 1997 m. birželio 26 d. Tarybos sprendimo 97/413/EB dėl Bendrijos žuvininkystės sektoriaus restruktūrizavimo tikslų ir išsamių taisyklių laikotarpiu nuo 1997 m. sausio 1 d. iki 2001 m. gruodžio 31 d., siekiant pasiekti pusiausvyrą tausojančiu pagrindu tarp išteklių ir jų naudojimo [4], taikymas buvo pratęstas ir baigsis 2002 m. gruodžio 31 d. (3) Reikėtų priimti atitinkamas nuostatas dėl nuo 2003 m. sausio 1 d. prasidedančio laikotarpio. (4) Reikia užtikrinti žuvininkystės sektoriaus restruktūrizavimo politikos ir kitų Bendrosios žuvininkystės politikos aspektų, ypač tikslo pasiekti stabilią bei ilgalaikę pusiausvyrą tarp žvejybos laivynų pajėgumo ir jiems suteikiamų žvejybos galimybių Bendrijos vandenyse ir ne Bendrijos vandenyse, darną. (5) Šią pusiausvyrą galima pasiekti tik sumažinus laivyno pajėgumą, Bendrijos finansinę paramą žuvininkystės sektoriui per Žuvininkystės orientavimo finansinį instrumentą (ŽOFI) reikėtų sutelkti daugiausiai žvejybos laivų atidavimui į metalo laužą, o teikti viešąją pagalbą laivyno atnaujinimui turi būti leista tik iki 2004 m. gruodžio 31 d. (6) Dėl tos pačios priežasties žvejybos laivų aprūpinimo įranga ir modernizavimo priemones reikėtų apriboti ir leisti tik saugos, navigacijos, higienos, produkcijos kokybės, produkcijos saugos ir darbo sąlygų gerinimo priemones arba žvejybos įrankių selektyvumui padidinti skirtas priemones, įskaitant skirtas mažinti priegaudą ir poveikį arealui. Tokioms priemonėms ŽOFI parama turėtų būti teikiama tik tuomet, jei tos priemonės nedidina žvejybinių pastangų. (7) ŽOFI parama mažos apimties priekrantės žvejybai padėti skirtoms priemonėms turėtų būti teikiama su sąlyga, kad tokios priemonės nedidina žvejybos pastangų pažeidžiamose priekrantės jūros ekosistemose arba padeda mažinti traukiamųjų įrankių poveikį jūros dugno florai ir faunai. (8) Viešoji pagalba už Bendrijos žvejybos laivų perdavimą trečiosioms šalims, įskaitant perdavimus bendrų įmonių kontekste, turi būti leidžiama tik iki 2004 m. gruodžio 31 d. (9) Socialinės-ekonominės priemonės skirtos padėti perkvalifikuoti žvejus ir padėti jiems vietoje žvejybos jūroje surasti kitą visos dienos darbą. Šios priemonės taip pat skirtos padėti paįvairinti žvejų veiklą nežvejojant jūroje ir tuo sukurti sąlygas jiems žvejoti ne visą darbo dieną, numatant, kad tai padeda sumažinti jų žvejybines pastangas. (10) Reikia įvesti išsamias kompensacijų suteikimo ir jų apribojimo taisykles laikui, kai Taryba priima sprendimą dėl atkūrimo ar valdymo plano arba Komisija ar viena arba kelios valstybės narės nutaria imtis nepaprastųjų priemonių. (11) Valstybių narių žuvininkystės ir akvakultūros sektoriui skiriamai pagalbai turi būti taikomi Sutarties 87, 88 ir 89 straipsniai. Tačiau tam, kad Komisija greičiau kompensuotų valstybių narių skirtas lėšas, reikia nustatyti šio principo išimtį dėl privalomojo finansinio valstybių narių indėlio į Bendrijos bendrai finansuojamas priemones, numatytas pagal plėtros planus, apibrėžtus 1999 m. birželio 21 d. Tarybos reglamente (EB) Nr. 1260/1999, nustatančiame struktūrinių fondų bendrąsias nuostatas [5]. (12) Dėl procedūrinių priežasčių, visos priemonės, kurioms reikia didesnio viešojo finansavimo, nei privalomos finansinės įmokos, numatytos Reglamente (EB) Nr. 2792/1999 arba 2002 m. gruodžio 20 d. Tarybos reglamente (EB) Nr. 2370/2002, nustatančiame nepaprastąją Bendrijos priemonę, skirtą žvejybos laivų atidavimui į metalo laužą [6], turi būti laikomos nedalomomis pagal Sutarties 87, 88 ir 89 straipsnius. (13) Todėl Reglamentas (EB) Nr. 2792/1999 turi būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 2792/1999 iš dalies keičiamas taip: 1. 1 straipsnis papildomas tokia dalimi: "3. Sutinkamai su šio straipsnio 1 ir 2 dalių nuostatomis priimtos priemonės neturi didinti žvejybinių pastangų." 2. 2 straipsnis pakeičiamas taip: "2 straipsnis Priemonės Laikantis 2002 m. gruodžio 20 d. Tarybos reglamento (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką [7] 16 straipsnyje nustatytų sąlygų, Žuvininkystės orientavimo finansinis instrumentas (toliau – "ŽOFI") numato paramą šio reglamento II, III ir IV antraštinėse dalyse apibrėžtoms priemonėms pagal bendrąją žuvininkystės politiką, kaip apibrėžta Reglamento (EB) Nr. 2371/2002 1 straipsnyje." 3. 3 straipsnis iš dalies keičiamas taip: a) 1 dalis pakeičiama taip: "1. Programų sudarymas, apibrėžtas Reglamento (EB) Nr. 1260/1999 9 straipsnio a punkte, turi atitikti bendrosios žuvininkystės politikos tikslus, ypač Reglamento (EB) Nr. 2371/2002 III skyriaus nuostatas. Tuo tikslu programos prireikus dar kartą peržiūrimos, ypač dėl žvejybinių pastangų ribų, nustatytų Reglamento (EB) Nr. 2371/2002 5 straipsniu, taikymo. Programos turi apimti visas II, III ir IV antraštinėse dalyse minėtas sritis."; b) 3 dalis pakeičiama taip: "3. Plėtros planuose, apibrėžtuose Reglamento (EB) Nr. 1260/1999 9 straipsnio b punkte, turi būti įrodyta, kad siekiant tam tikrų tikslų, reikalinga viešoji pagalba ir ypač, kad be viešosios pagalbos atitinkamų žvejybos laivų nebus galima modernizuoti ir kad suplanuotos priemonės nekels pavojaus žuvininkystės tausojimui. Planų turinys turi būti toks, kaip nurodyta I priede."; c) 4 dalis naikinama. 4. 4 ir 5 straipsniai naikinami. 5. II antraštinės dalies pavadinimas pakeičiamas taip: "II antraštinė dalis ŽVEJYBOS LAIVYNAS." 6. 6 straipsnis naikinamas. 7. 7 straipsnis iš dalies keičiamas taip: a) 1 dalis pakeičiama taip: "1. Valstybės narės imasi reikiamų priemonių, kad būtų laikomasi atitinkamų Reglamento (EB) Nr. 2371/2002 nuostatų. Prireikus tai daroma, nutraukiant laivų žvejybą visam laikui pagal atitinkamas III priedo nuostatas arba ją apribojant arba taikant abi šias priemones kartu."; b) 3 dalis pakeičiama taip: "3. Laivų žvejybą nutraukti visam laikui galima: a) atiduodant laivą į metalo laužą; b) atitinkamos šalies kompetentingoms institucijoms pritarus, iki 2004 m. gruodžio 31 d. visam laikui perduodant laivą trečiajai šaliai, tarp jų ir įsteigiant 8 straipsnyje nurodytas bendras įmones, numatant, kad patenkinami visi šie kriterijai: i) yra žvejybos perdavimo sutartis tarp Europos bendrijos ir atitinkamos trečiosios šalies, taip pat atitinkamos garantijos, kad nebus pažeista tarptautinė teisė, ypač susijusi su jūros išteklių apsauga ir valdymu ar kitais bendrosios žuvininkystės politikos tikslais bei žvejų darbo sąlygomis. Komisija priklausomai nuo atvejo gali taikyti leidžiančias nukrypti nuostatas dėl perdavimo visam laikui trečiosioms šalims, sukuriant bendras įmones, kai žvejybos sutarties sudarymas Bendrijos interesais nepateisinamas, o kiti perdavimo reikalavimai būtų įvykdyti; ii) trečioji šalis, kuriai perduodamas laivas, nėra šalis kandidatė; iii) perdavus laivą, sumažės išteklių žvejyba, kuriuos anksčiau naudojo perduodamas laivas; tačiau šis kriterijus netaikomas, kai perduotuoju laivu nebegalima žvejoti pagal žvejybos sutartį su Bendrija ar pagal kokį nors kitą susitarimą; iv) jei trečioji šalis, kuriai laivas turi būti perduotas, nėra atitinkamų regioninių žuvininkystės organizacijų susitariančioji ar bendradarbiaujančioji šalis, ji nėra tokių organizacijų pripažinta kaip leidžianti žvejoti būdais, keliančiais pavojų tarptautinių apsaugos priemonių veiksmingumui. Komisija reguliariai spausdina atitinkamų šalių sąrašą C serijos Europos Bendrijų oficialiajame leidinyje; c) perduodant laivą visam laikui ne pelno siekimo kitiems nei žvejybos, tikslams."; c) 4 dalis naikinama; d) 5 dalies b, c ir d punktai pakeičiami ir išdėstomi taip: "b) priemokos laivą perduodant visam laikui sukuriant bendrą įmonę: 8 straipsnio 3 dalyje minėtas sumas; tačiau jokios viešosios pagalbos šiuo tikslu negalima teikti laivams, kurių talpa mažesnė kaip 20 GRT arba 22 GT arba senesniems kaip 30 metų; c) priemokos perduodant laivą kitokiu būdu visam laikui trečiajai šaliai: didžiausias a punkte minėtas sumas, išmokamas atiduodant laivą į metalo laužą, atėmus 70 %. Tačiau šiuo tikslu negalima suteikti viešosios pagalbos laivams, kurių talpa mažesnė kaip 20 GRT arba 22 GT arba senesniems kaip 30 metų; d) priemokos laivą perrašant visam laikui ne pelno siekimui, kitiems nei žvejybos tikslams: a punkte nurodytas priemokų atiduodant į metalo laužą sumas."; e) 6 ir 7 dalys naikinamos. 8. 8 straipsnio 5 dalis pakeičiama taip: "5. Penkerius iš eilės einančius metus nuo bendros įmonės įkūrimo arba nuo tos dienos, kai Bendrijos partneris įsigijo įmonės akcijų, pareiškėjas kasmet valdymo institucijai pateikia ataskaitą apie veiklos plano vykdymą, įskaitant duomenis apie laimikį ir žuvies produktų pardavimus, visų pirma į – Bendrijoje iškrautų ar į ją eksportuotų, rinką, kartu su patvirtinamaisiais dokumentais, įmonės buhalteriniu balansu ir ataskaitomis apie įmonės grynąją vertę. Valdymo institucija informacijos tikslais ataskaitą persiunčia Komisijai. Priemokos likutis pareiškėjams išmokamas po penkerių veiklos metų, gavus penktąją ataskaitą." 9. 9 straipsnis pakeičiamas taip: "9 straipsnis Viešoji parama laivynui atnaujinti ir žvejybos laivams įrengti arba modernizuoti 1. Viešoji pagalba laivynui atnaujinti ir žvejybos laivams įrengti, įskaitant labiau selektyvias žvejybos technologijas ir Laivų stebėjimo sistemas, arba modernizuoti žvejybos laivus, gali būti suteikta tik įvykdžius toliau nurodytas ir 3 straipsnio 3 dalies antroje pastraipoje ir III priede išdėstytas sąlygas: a) viešoji pagalba žvejybos laivams atnaujinti gali būti suteikiama iki 2004 m. gruodžio 31 d.; b) viešoji pagalba žvejybos laivams atnaujinti gali būti suteikiama tik mažesniems kaip 400 GT žvejybos laivams; c) viešoji pagalba žvejybos laivams įrengti, įskaitant labiau selektyvias žvejybos technologijas ir Laivų stebėjimo sistemas, arba pagalba laivams modernizuoti gali būti suteikta su sąlyga, jei: i) ši pagalba nesusijusi su talpos ar galios pajėgumų išraiška; ii) pagalba nepadidina žvejybos įrankių veiksmingumo; d) Nukrypstant nuo c punkto i papunkčio, viešoji pagalba žvejybos laivams modernizuoti gali būti suteikta pagal Reglamento (EB) Nr. 2371/2002 11 straipsnio 5 dalies nuostatas. 2. Už suteiktos viešosios pagalbos rezultatą atsiskaitoma 21 straipsnyje nurodytoje metinėje įgyvendinimo ataskaitoje. 3. Rodikliai, susiję su viešąja pagalba žvejybos laivynui atnaujinti ir modernizuoti, planuose, nurodytuose I priedo 2 punkto d papunktyje, turi būti parengti pagal šio straipsnio nuostatas. 4. Išlaidos, už kurias suteikiama teisė gauti šio straipsnio 1 dalyje minėtą viešąją pagalbą, negali viršyti šių sumų: a) žvejybos laivų statybai: dvigubai didesnių už IV priedo 1 lentelėje nurodytas sumas; b) žvejybos laivų įrangai ir modernizavimui, įskaitant, kai taikoma, ir iki 2003 m. gruodžio 31 d., talpos įvertinimo pagal 1969 m. Matmenų nustatymo konvencijos I priedą sąnaudų: IV priedo 1 lentelėje nurodytų sumų." 10. 10 straipsnis iš dalies keičiamas taip: a) 1 dalis pakeičiama taip: "1. Viešoji pagalba laivynui atnaujinti ir žvejybos laivams modernizuoti bei aprūpinti įranga gali būti leidžiama tik tada, kai per nustatytą laiką valstybė narė įvykdė 1986 m. rugsėjo 22 d. Tarybos reglamento (EEB) Nr. 2930/86, nustatančio žvejybinių laivų charakteristikas [8]; reikalavimus.". b) 2 dalis naikinama; c) 3 ir 4 dalys pakeičiamos taip: "3. Žvejybos laivynui teikiamos viešosios pagalbos suvestinei taikomos šios nuostatos: a) aprūpinimo įranga ir modernizavimo išlaidoms neteikiama pagalba penkerius metus po to, kai buvo suteikta viešoji parama atitinkamo laivo statybai, išskyrus laivo stebėjimo sistemų įrangą; b) priemokos už laivo pašalinimą visam laikui, kaip apibrėžta 7 straipsnio 5 dalyje, ir priemokos sukūrus bendras įmones, kaip apibrėžta 8 straipsnyje, negali būti pridedamos prie kitos Bendrijos pagalbos, teikiamos pagal šį reglamentą arba Reglamentus (EEB) Nr. 2908/83 [9], (EEB) Nr. 4028/86 [10] ir (EB) Nr. 2468/98, sumų. Šios priemokos sumažinamos: i) anksčiau gautos sumos, suteiktos kaip pagalbos aprūpinimu įranga ir modernizavimu, dalis; ši dalis apskaičiuojama pro rata temporis pagal penkerių metų laikotarpį prieš laivo pašalinimą visam laikui arba prieš įkuriant bendrą įmonę; ii) visa anksčiau gauta paramos suma už laikiną veiklos nutraukimą, kaip apibrėžta šio reglamento 16 straipsnio 1 dalyje, ir pagal Reglamento (EB) Nr. 2468/98 14 straipsnį sumokėta metais prieš laivo pašalinimą visam laikui arba įkuriant bendrą įmonę; c) pagalbos laivų stebėjimo sistemų įrangai negalima prijungti prie pagalbos, suteiktos pagal Tarybos sprendimą 2001/431/EB. 4. Kai atitinkamas laivas išbraukiamas iš Bendrijos žvejybos laivų rejestro, pagal šį reglamentą suteikta viešoji pagalba atnaujinimui, modernizavimui ar įrangai grąžinama pro rata temporis per dešimt metų nuo laivo pastatymo arba per penkerius metus nuo modernizavimo darbų." 11. 11 straipsnis iš dalies keičiamas taip: a) 1 dalis pakeičiama taip: "1. Šiame straipsnyje "mažos apimties priekrantės žvejyba"; reiškia žvejybą laivais, kurių bendras ilgis mažesnis kaip 12 metrų ir nenaudojančiais traukiamųjų įrankių, išvardytų 1998 m. rugsėjo 30 d. Komisijos reglamento (EB) Nr. 2090/98 dėl Bendrijos žvejybos laivų rejestro I priedo 2 lentelėje [11]."; b) 4 dalis pakeičiama taip: "4. Šio straipsnio 3 dalyje nurodytais tikslais integruotais kolektyviniais projektais, inter alia, galima laikyti: - saugos įrangą laive ir sanitarinių bei darbo sąlygų gerinimą, - technologinių naujovių įdiegimą (selektyvesnius žvejybos įrankius), kurie nedidina žvejybinių pastangų, - gamybos, perdirbimo ir prekybos grandinės organizavimą (reklamą ir gaminių pridėtinę vertę), - profesinį perkvalifikavimą ar mokymą." 12. 12 straipsnis iš dalies keičiamas taip: a) 2 dalis pakeičiama taip: "2. Valstybės narės žvejams gali taikyti socialinio-ekonominio pobūdžio priemones, susijusias su žvejybos pajėgumo reguliavimu, kaip apibrėžta Reglamento (EB) Nr. 2371/2002 11 straipsnyje."; b) 3 dalies c punktas pakeičiamas taip: "c) žvejams, kurie gali įrodyti, jog žvejais yra išdirbę ne mažiau kaip penkerius metus, neatnaujinamų individualių kompensacinių išmokų suteikimas tam, kad: i) jie persikvalifikuotų įgydami ne jūrų žvejybos srities profesiją pagal individualų ar kolektyvinį socialinį planą, padengiant ne didesnes kaip 50000 eurų priimtinas išlaidas vienam naudos gavėjui; valdymo institucija nustato individualias sumas pagal perkvalifikavimo projekto dydį ir naudos gavėjo prisiimtus finansinius įsipareigojimus; ii) paįvairintų ne jūrų žvejybos srities savo veiklą pagal individualų ar kolektyvinį paįvairinimo planą, padengiant ne didesnes kaip 20000 eurų priimtinas išlaidas vienam naudos gavėjui; valdymo institucija nustato atskiras sumas pagal perkvalifikavimo ir paįvairinimo projekto dydį bei naudos gavėjo investicijas;"; c) 4 dalies d punktas pakeičiamas taip: "d) i) kad 3 dalies c punkto i papunktyje nurodyta kompensacija būtų grąžinta pro rata temporis, kai jos gavėjas vėl imasi žvejo darbo nepraėjus penkeriems metams nuo to laiko, kai gavo kompensaciją; ii) kad 3 dalies c punkto ii papunktyje nurodyta kompensacija už veiklos paįvairinimą teikiama sumažinti žvejybos laivų, kuriuose veikia naudos gavėjai, žvejybines pastangas;"; d) 6 dalis pakeičiama taip: "6. Valstybės narės, siekdamos palengvinti laikino žvejybos nutraukimo procesą, vandens išteklių apsaugos planuose gali numatyti valstybių finansuojamas lydinčiąsias priemones susijusių žvejybos laivų įgulų nariams." 13. 16 straipsnis iš dalies keičiamas taip: a) 1 dalis iš dalies pakeičiama taip: i) a punktas pakeičiamas taip: "a) nenumatytomis aplinkybėmis, ypač kai jas sukelia biologiniai veiksniai; kompensacija negali būti teikiama ilgiau kaip tris iš eilės mėnesius arba šešis mėnesius per visą laikotarpį nuo 2000 m. iki 2006 m. Valdymo institucija Komisijai iš anksto pateikia šių aplinkybių mokslinį pagrindimą;"; ii) c punktas pakeičiamas taip: "c) kai Taryba priima atkūrimo arba valdymo planą arba Komisija ar viena arba keletas valstybių narių nusprendžia imtis padarinių likvidavimo priemonių, valstybės narės kompensacijos gali trukti vienerius metus ir gali būti pratęstos dar metams."; b) 3 ir 4 dalys pakeičiamos ir išdėstomos taip: "3. Finansinis ŽOFI įnašas į šio straipsnio 1 ir 2 dalyse nurodytas priemones vienai valstybei narei per visą laikotarpį nuo 2000 m. iki 2006 m. negali viršyti didesniosios iš šių dviejų ribinių sumų: 1 mln. eurų arba 4 % sektoriui atitinkamoje valstybėje narėje skirtos Bendrijos finansinės paramos. Tačiau, kai Taryba priima atkūrimo arba valdymo planą arba Komisija nusprendžia imtis padarinių likvidavimo priemonių, nurodytos ribinės sumos gali būti viršytos su sąlyga, kad priemonė numato eksploatacijos nutraukimo programą laivų pašalinimo tikslu, kuri skirta per du metus nuo priemonės priėmimo nutraukti tokio skaičiaus žvejybos laivų eksploataciją, kurių žvejybinės pastangos ne mažesnės už pastangas laivų, kurių žvejyba sustabdyta pagal minėtą planą arba padarinių likvidavimo priemonę. Tam, kad galėtų gauti Komisijos patvirtinimą finansiniams įnašams iš ŽOFI, valstybė narė informuoja Komisiją apie priemonę ir pateikia jai išsamius priemokų skaičiavimus. Priemonė įsigalioja tik po to, kai valstybė narė gauna Komisijos patvirtinimą. Valdymo institucija nustato konkrečiais atvejais išmokamas šio straipsnio 1 ir 2 dalyse numatytos kompensacijos sumas, atsižvelgdama į atitinkamus parametrus, tokius kaip iš tikrųjų patirti nuostoliai, pertvarkymo pastangų mastai, atkūrimo planas ar techninio prisiderinimo pastangos. 4. Už pasikartojantį sezoninį žvejybos sustabdymą kompensacija pagal šio straipsnio 1, 2 ir 3 dalių nuostatas nemokama." 14. 18 straipsnis pakeičiamas taip: "18 straipsnis Paramai gauti nustatytų sąlygų laikymasis Valdymo institucija užtikrina, kad būtų laikomasi specialių paramai nustatytų sąlygų, išvardytų III priede. Prieš suteikdama paramą, ji kartu įsitikina, kokie yra paramos gavėjų techniniai pajėgumai ir įmonių finansinis gyvybingumas, ar jos laikosi visų bendrosios žuvininkystės politikos taisyklių. Jei per paramos teikimo laikotarpį nustatoma, kad naudos gavėjas nesilaiko bendrosios žuvininkystės politikos taisyklių, dotacija grąžinama proporcingai pažeidimo sunkumui. Išsamios šio straipsnio įgyvendinimo taisyklės gali būti priimtos pagal 23 straipsnio 2 dalies nuostatas." 15. 19 straipsnis pakeičiamas taip: "19 straipsnis Privalomieji finansiniai įnašai ir valstybės pagalba 1. Nepažeidžiant 2 dalies nuostatų, Sutarties 87, 88 ir 89 straipsniai taikomi valstybių narių pagalbai, teikiamai žuvininkystės ir akvakultūros sektoriui. 2. Sutarties 87, 88 ir 89 straipsniai netaikomi valstybių narių privalomiesiems finansiniams įnašams į Bendrijos bendrai finansuojamas priemones, numatytas pagal plėtros planus, nurodytus šio reglamento 3 straipsnio 3 dalyje ir apibrėžtus Reglamento (EB) Nr. 1260/1999 9 straipsnio b punkte arba 2002 m. gruodžio 20 d. Reglamento (EB) Nr. 2370/2002, nustatančio nepaprastąją Bendrijos priemonę, skirtą žvejybos laivų atidavimui į metalo laužą [12], 5 straipsnyje. 3. Priemonės, kuriomis numatytas viešasis finansavimas, viršijantis nustatytą pagal šio reglamento arba Reglamento (EB) Nr. 2370/2002 nuostatas dėl privalomųjų finansinių įnašų, kaip nurodyta šio straipsnio 2 dalyje, pagal šio straipsnio 1 dalies nuostatas traktuojamos kaip visuma." 16. 22 straipsnis pakeičiamas taip: "22 straipsnis Komiteto darbo tvarka Priemonės, būtinos šio reglamento 8, 15, 18 ir 21 straipsnių esmei įgyvendinti, priimamos 23 straipsnio 2 dalyje nurodyta valdymo tvarka." 17. 23 straipsnio 1 dalies a ir b punktai pakeičiami taip: "a) pagal Reglamento (EB) Nr. 1260/1999 51 straipsnio nuostatas įkurtam Žuvininkystės ir akvakultūros struktūrų komitetui, įgyvendinant 8, 15, 18 ir 21 straipsnius; ir b) pagal Reglamento (EB) Nr. 2371/2002 30 straipsnio 1 dalies nuostatas įkurtam Žuvininkystės ir akvakultūros komitetui, įgyvendinant 9 ir 10 straipsnius." 2 straipsnis Nuo I iki IV priedai iš dalies keičiami kaip nurodyta šio reglamento priede. 3 straipsnis Šis reglamentas įsigalioja 2003 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2002 m. gruodžio 20 d. Tarybos vardu Pirmininkas M. Fischer Boel [1] OL C 203 E, 2002 8 27, p. 304. [2] 2002 m. gruodžio 5 d. pareikšta nuomonė (dar nepaskelbta Oficialiajame leidinyje). [3] OL L 337, 1999 12 30, p. 10. Reglamentas su paskutiniais pakeitimais, padarytais Reglamentu (EB) Nr. 179/2002 (OL L 31, 2002 2 1, p. 25). [4] OL L 175, 1997 7 3, p. 27. Sprendimas su pakeitimais, padarytais Sprendimu 2002/70/EB (OL L 31, 2002 2 1, p. 79). [5] OL L 161, 1999 6 26, p. 1. Reglamentas su paskutiniais pakeitimais, padarytais Reglamentu (EB) Nr. 1447/2001 (OL L 198, 2001 7 27, p. 1). [6] OL L 358, 2002 12 31, p. 57. [7] OL L 358, 2002 12 31, p. 59. [8] OL L 274, 1986 9 25, p. 1. Reglamentas su paskutiniais pakeitimais, padarytais Reglamentu (EB) Nr. 3259/94 (OL L 339, 1994 12 29, p. 11). [9] 1983 m. spalio 4 d. Tarybos reglamentas (EEB) Nr. 2908/83 dėl bendros priemonės, skirtos restruktūrizuoti, modernizuoti bei plėtoti žvejybos pramonę ir vystyti akvakultūrą (OL L 290, 1983 10 22, p. 1). Reglamentas su paskutiniais pakeitimais, padarytais Reglamentu (EEB) Nr. 3733/85 (OL L 361, 1985 12 31, p. 78). [10] 1986 m. gruodžio 18 d. Tarybos reglamentas (EEB) Nr. 4028/86 dėl Bendrijos priemonių, skirtų žuvininkystės ir akvakultūros sektoriaus struktūroms pagerinti ir suderinti (OL L 376, 1986 12 31, p. 7). Reglamentas su paskutiniais pakeitimais, padarytais Reglamentu (EEB) Nr. 3946/92 (OL L 401, 1992 12 31, p. 1). [11] OL L 266, 1998 10 1, p. 27. Reglamentas su paskutiniais pakeitimais, padarytais Reglamentu (EB) Nr. 839/2002 (OL L 134, 2002 5 22, p. 5). [12] OL L 358, 2002 12 31, p. 57. -------------------------------------------------- PRIEDAS 1. I priedas iš dalies keičiamas taip: a) 1 skyriaus c punktas pakeičiamas taip: "c) reikalavimai sektoriui."; b) 2 skyriaus d punkto i papunktis pakeičiamas taip: "i) laivyno plėtros rodikliai siekiant atkūrimo ar valdymo planų tikslų;". 2. II priedas panaikinamas. 3. III priedas iš dalies keičiamas taip: a) 1 skyriaus antraštinė dalis pakeičiamas taip: "1. Priemonių, susijusių su žvejybos laivyno veikla, įgyvendinimas (II antraštinė dalis)" ; b) 1.0 poskyris pakeičiamas taip: "1.0. Laivų amžius Šiame reglamente laivo amžius yra sveikasis skaičius, apibrėžtas skirtumu, gaunamu iš metų, kai valdymo institucija nusprendė suteikti priemoką arba pagalbą, atėmus metus, kuriais laivas buvo atiduotas naudoti pagal Reglamento (EEB) Nr. 2930/86 apibrėžimą."; c) 1.3 ir 1.4 poskyriai pakeičiami taip: "1.3. Laivyno atnaujinimas (9 straipsnis) a) Laivai turi būti statomi laikantis reglamentų ir direktyvų dėl higienos, saugos, sveikatos, produktų kokybės ir darbo sąlygų bei Bendrijos nuostatų dėl laivų matmenų įvertinimo ir žvejybos stebėjimo. b) Laivai įtraukiami į Bendrijos žvejybos laivų rejestrą. c) Nepažeidžiant 12 straipsnio 3 dalies d punkto, Bendrijos pagalba neskiriama, kai žvejybos laivo nuosavybės teisė perduodama. 1.4. Žvejybos laivų aprūpinimas įranga ir modernizavimas (9 straipsnis) a) Laivai privalo būti registruoti Bendrijos žvejybos laivų rejestre mažiausiai penkerius metus, išskyrus Laivų stebėjimo sistemų įrangai. Į šį rejestrą įrašoma apie laivo charakteristikų pakeitimus; ir laivai, juos modernizuojant, turi būti įvertinti pagal Bendrijos nuostatas. b) Investicijos turi būti susijusios su: i) žvejybos veiklos racionalizavimu, taikant laive labiau selektyvias arba mažo poveikio žvejybos technologijas ir metodus, padedančius išvengti nepageidautinos priegaudos, išskyrus numatytas Bendrijos teisės aktuose, ir (arba) ii) sugautų ir konservuotų laive produktų kokybės ir saugos gerinimu, taikant labiau selektyvius žvejybos būdus ir geresnes konservavimo technologijas, bei sveikatos teisinių aktų ir jų vykdymo kontrolės nuostatų įgyvendinimu ir (arba) iii) darbo ir saugos sąlygų gerinimu. Nepažeidžiant 16 straipsnio 2 dalies, žūklės priemonių pakeitimas nelaikomas remtinomis išlaidomis."; d) papildomas 1.5 poskyriu: "1.5. Socialinės-ekonominės priemonės (12 straipsnis) Priemonės, remiančios žvejų mokymą arba jų su žvejyba jūroje nesusijusią paįvairinimo veiklą, turi padėti mažinti naudos gavėjų žvejybines pastangas, net jei jie toliau žvejoja ne visą darbo dieną." 4. IV priede 2 skyriuje tekstas prieš 3 lentelę pakeičiamas taip: "2. Finansinio dalyvavimo įmokų dydžiai a) Visoms veiklos rūšims, nurodytoms II, III ir IV antraštinėse dalyse, Bendrijos finansiniam dalyvavimui (A), suminiam atitinkamos valstybės narės finansiniam dalyvavimui (B) (nacionaliniam, regioniniam bei kitiems) ir, kur taikoma, privačių paramos gavėjų (C) dalyvavimui taikomos normos paramai gauti, išreikštos pateisinamų sąnaudų procentais. 1 grupė: Laivo pašalinimo visam laikui priemokos (7 straipsnis); priemokos kuriant bendras įmones (8 straipsnis); mažos apimties priekrantės žvejyba (11 straipsnis); socialinės-ekonominės priemonės (12 straipsnis); vandens išteklių apsauga ir plėtra (13 straipsnio 1 dalies a punktas); žvejybos uostų infrastruktūra be privačių naudos gavėjų finansinio dalyvavimo (13 straipsnio 1 dalies c punktas); priemonės naujoms realizavimo rinkoms rasti ir skatinti neprisidedant privatiems naudos gavėjams (14 straipsnis); prekybos organizacijų veikla be privačių naudos gavėjų finansinio dalyvavimo (15 straipsnis); priemokos už laikiną veiklos nutraukimą ir kitos finansinės kompensacijos (16 straipsnis); pažangos priemonės ir techninė parama, tarp jų ir bandomieji projektai, kuriuos vykdo valstybės įstaigos (17 straipsnis). 2 grupė: Žvejybos laivyno atnaujinimas, aprūpinimas įranga ir žvejybos laivų modernizavimas (9 straipsnis). 3 grupė: Akvakultūra (13 straipsnio 1 dalies b punktas); žvejybos uostų infrastruktūra finansiškai dalyvaujant privatiems naudos gavėjams (13 straipsnio 1 dalies c punktas); perdirbimas ir prekyba (13 straipsnio 1 dalies d punktas); žvejyba vidaus vandenyse (13 straipsnio 1 dalies e punktas); priemonės naujoms realizavimo rinkoms rasti ir skatinti finansiškai dalyvaujant privatiems naudos gavėjams (14 straipsnis); prekybos organizacijų vykdoma veikla, finansiškai dalyvaujant privatiems naudos gavėjams (15 straipsnio 2 dalis). 4 grupė: Bandomieji projektai, išskyrus tuos, kuriuos vykdo valstybės įstaigos (17 straipsnis). b) Vykdant veiklą, susijusią su vandens išteklių apsauga ir plėtra (13 straipsnio 1 dalies a punktas); žvejybos uostų infrastruktūra (13 straipsnio 1 dalies c punktas); naujų realizavimo rinkų suradimo ir plėtros priemonėmis (14 straipsnis) ir prekybos organizacijų vykdoma veikla (15 straipsnis), valdymo institucija sprendžia, ar jos priskiriamos 1 ar 3 grupei, ypač atsižvelgdama į: - ar interesai kolektyviniai, ar individualūs, - ar naudos gavėjai kolektyviniai, ar individualūs (gamintojų organizacijos, prekybą atstovaujančios organizacijos), - ar viešas priėjimas prie veiklos rezultatų, ar privati nuosavybė ir kontrolė, - kolektyvinių struktūrų, mokslo tiriamųjų institucijų finansinį dalyvavimą." --------------------------------------------------